Ir-regoli li jirregolaw is-suq intern tal-gass tal-UE, fil-ġejjieni, ser japplikaw ukoll għall-pipelines tal-gass lejn u minn pajjiżi terzi. Il-Presidenza Rumena tal-Kunsill laħqet qbil proviżorju mal-Parlament Ewropew dwar emenda għall-hekk imsejjħa direttiva dwar il-gass. Il-qbil issa ser jiġi ppreżentat lir-rappreżentanti tal-istati membri fil-Kunsill għall-approvazzjoni. Ninsab sodisfatt ħafna li wasalna għal qbil fi żmien daqshekk qasir. Dan jimla lakuna fil-qafas leġislattiv tal-UE fil-qasam tal-enerġija u ser jiżgura li r-regoli tal-Unjoni tal-Enerġija jiġu applikati b'mod konsistenti fl-UE kollha. Anton Anton, Ministru tar-Rumanija għall-Enerġija L-għan tal-emenda proposta għad-direttiva dwar il-gass hu li jkun żgurat li r-regoli li jirregolaw is-suq intern tal-gass tal-UE japplikaw għal-linji tat-trasmissjoni tal-gass bejn stat membru u pajjiż terz. Dan ser jagħmel il-qafas legali tal-UE aktar konsistenti, itejjeb it-trasparenza u jiżgura ċertezza legali kemm għall-investituri fl-infrastruttura tal-gass kif ukoll għal min juża n-netwerk. Il-qbil proviżorju mal-Parlament Ewropew intlaħaq biss jumejn ta' xogħol wara li l-Kumitat tar-Rappreżentanti Permanenti ta mandat lill-Presidenza tal-Kunsill biex tibda n-negozjati. Kuntest u passi li jmiss L-emenda għad-direttiva dwar il-gass proposta mill-Kummissjoni Ewropea f'Novembru 2017. Il-Parlament Ewropew adotta l-pożizzjoni tiegħu dwar il-fajl f'April 2018 u l-Kunsill fit-8 ta' Frar 2019. Il-qbil proviżorju tal-lum huwa soġġett għall-approvazzjoni miż-żewġ istituzzjonijiet qabel ma jkun jista' jsir liġi. Test tal-qbil proviżorju Din ir-riżorsa bħalissa hi disponibbli biss bil-lingwa jew il-lingwi li ġejjin: Direttiva dwar il-gass: il-Kunsill jaqbel dwar mandat ta' negozjar (stqarrija għall-istampa, 8 ta' Frar 2019)